**NÁRODNÁ RADA SLOVENSKEJ REPUBLIKY**

**III. volebné obdobie**

**Číslo:**

**N á v r h**

**skupiny poslancov Národnej rady Slovenskej republiky**

**na vydanie**

**zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov.**

**–––––––––––––––––––––––––––––––––––––––––––––––––––––––––––––––––––**

**Predkladajú:**

Róbert Madej

Eva Černá

Edita Angyalová

Beata Brestenská;

Jozef Burian

Jozef Heriban

Jana Laššáková

**Návrh na uznesenia:**

**Národná rada Slovenskej republiky**

**schvaľuje**

**návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov.**

**Bratislava, apríl 2005**

**NÁRODNÁ RADA SLOVENSKEJ REPUBLIKY**

**III. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Návrh

Zákon

z ......................2005

ktorým sa mení zákon č. 36/2005 Z. z. o rodine a o zmene a doplnení niektorých zákonov.

Národná rada Slovenskej republiky sa uzniesla na tomto zákone:

**Čl. I**

**Zákon č. 36/2005 Z.z. o rodine a o zmene a doplnení niektorých zákonov sa mení takto:**

1. § 22 znie:

„ § 22

(1) Súd môže manželstvo na návrh niektorého z manželov rozviesť, ak sú vzťahy medzi manželmi tak vážne a trvalo rozvrátené, že manželstvo nemôže plniť svoj účel a od manželov nemožno očakávať obnovenie manželského spolužitia.

(2) Súd zisťuje všetky príčiny, ktoré viedli k vážnemu rozvratu vzťahov medzi manželmi a pri rozhodovaní na ne prihliada, ak tento zákon neustanovuje inak.

(3) Súd pri rozhodovaní o rozvode vždy prihliadne na záujem maloletých detí.“.

2. § 23 znie:

„§ 23

(1) Ak obaja manželia s návrhom na rozvod manželstva súhlasia a predložia súdu dohodu podľa odseku 2 a odseku 3, má sa za to, že sú splnené podmienky podľa § 22 ods. 1 a súd ich manželstvo rozvedie bez zisťovania príčin rozvratu medzi manželmi podľa § 22 ods. 2.

(2) Manželia, ktorí súhlasia s rozvodom, predložia súdu dohodu s úradne overenými podpismi o tom, ako si vyporiadali bezpodielové vlastníctvo na čas po rozvode a o tom, kto bude bývať v ich spoločnom byte.

(3) Ak z manželstva pochádzajú maloleté deti, manželia okrem dohody podľa odseku 2 zároveň predložia aj písomnú dohodu o úprave výkonu ich rodičovských práv a povinností k maloletým deťom na čas po rozvode v rozsahu podľa § 24 ods. 1. Dohoda musí byť v súlade so záujmom maloletých detí.

(4) Súdom schválené dohody podľa odseku 2 a odseku 3 sa stanú súčasťou rozhodnutia o rozvode manželstva.

**Čl. II**

**Zákon č. 99/1963 Zb. Občiansky súdy poriadok v znení zákona č. 36/1967 Zb., zákona č. 158/1969 Zb., zákona č. 49/1973 Zb., zákona č. 20/1975 Zb., zákona č. 133/1982 Zb., zákona č. 180/1990 Zb., zákona č. 328/1991 Zb., zákona č. 519/1991 Zb., zákona č. 263/1992 Zb., zákona Národnej rady Slovenskej republiky č. 5/1993 Z. z., zákona Národnej rady Slovenskej republiky č. 46/1994 Z. z., zákona Národnej rady Slovenskej republiky č. 190/1995 Z. z., zákona Národnej rady Slovenskej republiky č. 232/1995 Z. z., zákona Národnej rady Slovenskej republiky č. 233/1995 Z. z., zákona Národnej rady Slovenskej republiky č. 22/1996 Z. z., zákona Národnej rady Slovenskej republiky č. 58/1996 Z. z., nálezu Ústavného súdu Slovenskej republiky č. 281/1996 Z. z., zákona č. 211/1997 Z. z., nálezu Ústavného súdu Slovenskej republiky č. 359/1997 Z. z., zákona č. 124/1998 Z. z., zákona č. 144/1998 Z. z., zákona č. 169/1998 Z. z., zákona č. 187/1998 Z. z., zákona č. 225/1998 Z. z., zákona č. 233/1998 Z. z., zákona č. 235/1998 Z. z., nálezu Ústavného súdu Slovenskej republiky č. 318/1998 Z. z., zákona č. 331/1998 Z. z., zákona č. 46/1999 Z. z., nálezu Ústavného súdu Slovenskej republiky č. 166/1999 Z. z., nálezu Ústavného súdu Slovenskej republiky č. 185/1999 Z. z., zákona č. 223/1999 Z. z., zákona č. 303/2001 Z. z., zákona č. 501/2001 Z. z., zákona č. 215/2002 Z. z., zákona č. 232/2002 Z. z., zákona č. 424/2002 Z. z., zákona č. 451/2002 Z. z., zákona č. 480/2002 Z. z., nálezu Ústavného súdu Slovenskej republiky č. 620/2002 Z. z., nálezu Ústavného súdu Slovenskej republiky č. 75/2003 Z. z., zákona č. 353/2003 Z.z., zákona č. 424/2002 Z.z., zákona č. 530/2003 Z.z., zákona č. 589/2003 Z.z., zákona č.204/2004 Z.z, zákona č. 371/2004 Z.z., zákona č. 382/2004 Z.z., zákona č. 420/2004 Z.z., zákona č. 428/2004 Z.z., zákona č. 613/2004 Z.z. a zákona č. 757/2004 Z.z. sa mení a dopĺňa takto:**

V § 113 sa vkladá nový odsek 2, ktorý znie:

„(2) S konaním o rozvod manželstva je spojené aj konanie o vyporiadanie bezpodielového spoluvlastníctva manželov na základe ich písomnej dohody s úradne overenými podpismi o tom, ako si vyporiadali bezpodielové spoluvlastníctvo na čas po rozvode. Súd rozhoduje o schválení takejto dohody.“.

Doterajší odsek 2 sa označí ako odsek 3.

**Čl. III**

**Zákon č. 40/1964 Zb. Občiansky zákonník v znení zákona č. 58/1969 Zb., zákona č. 131/1982 Zb., zákona č. 94/1988 Zb., zákona č. 188/1988 Zb., zákona č. 87/1990 Zb., zákona č. 105/1990 Zb., zákona č. 116/1990 Zb., zákona č. 87/1991 Zb., zákona č. 509/1991 Zb., zákona č. 264/1992 Zb., zákona Národnej rady Slovenskej republiky č. 278/1993 Z.z., zákona Národnej rady Slovenskej republiky č. 249/1994 Z.z., zákona č. 153/1997 Z.z., zákona č. 211/1997 Z.z., zákona č. 252/1999 Z.z., zákona č. 218/2000 Z.z., zákona č. 261/2001 Z.z., zákona č. 281/2001 Z.z., zákona č. 23/2002 Z.z., zákona č. 34/2002 Z.z., zákona č. 95/2002 Z.z., zákona č. 184/2002 Z.z., zákona č. 215/2002 Z.z., zákona č. 526/2002 Z.z., zákona č. 504/2003 Z.z., zákona č. 515/2003 Z.z., zákona č. 150/2004 Z.z. a zákona č. 635/2004 Z.z. sa mení a dopĺňa takto:**

1. V § 149 sa vkladá nový odsek 3, ktorý znie:

„(3) Ak manželia v konaní o rozvod manželstva predložia súdu písomnú dohodu s úradne overenými podpismi o tom, ako si vyporiadali bezpodielové spoluvlastníctvo na čas po rozvode, bezpodielové spoluvlastníctvo manželov sa vyporiada rozhodnutím súdu o schválení tejto dohody súčasne s rozvodom manželstva.“.

Doterajšie odseky 3 a 4 sa označia ako odseky 4 a 5.

2. V § 705 sa na konci pripája odsek 4, ktorý znie:

„(4) Dohoda manželov, predložená v rozvodovom konaní o tom, kto bude bývať v ich spoločnom byte, sa považuje za dohodu o zrušení práva spoločného nájmu bytu manželmi.“.

**Čl. IV.**

Tento zákon nadobúda účinnosť 1. septembra 2005.

##### D ô v o d o v á s p r á v a

#### Všeobecná časť

Zákon č. 36/2005 Z.z. o rodine a o zmene a doplnení niektorých zákonov schválila Národná rada Slovenskej republiky 10. decembra 2004. Zákon po jeho vrátení prezidentom SR, bol Národnou radou Slovenskej republiky opätovne schválený 19. januára 2005.

Cieľom predloženého návrhu zákona je zaviesť do zákona o rodine inštitút tzv. nesporových rozvodov / rozvodov dohodou.

V Slovenskej republike sa ročne rozvedie 10 716 manželstiev (rok 2003). V percentuálnom vyjadrení k počtu sobášov sa v roku 2003 rozpadlo asi 41,2 % manželstiev.

**Tab. Počet rozvodov a miera rozvodovosti v SR**

|  |  |  |  |  |  |  |
| --- | --- | --- | --- | --- | --- | --- |
|  | **Rok** | | | | | |
| **1998** | **1999** | **2000** | **2001** | **2002** | **2003** |
| **Počet rozvodov** | **9 312** | **9 664** | **9 273** | **9 817** | **10 960** | **10 716** |
| **miera rozvodovosti %** | **33,9 %** | **35,3 %** | **35,8%** | **41,3 %** | **43,7 %** | **41,2 %** |

Zdroj: ŠÚ SR

Rozvodové konanie je pre manželov mimoriadne stresujúce. Rovnakou, ak nie ešte väčšou záťažou je rozvod pre deti pochádzajúce z manželstva.

Dôvody, ktoré predkladateľov vedú k predloženiu návrhu zákona je snaha urýchliť a skrátiť rozvodové konanie. To, v prípade samotného rozhodnutia o rozvode nie je zďaleka posledným konaním. Po rozvode nasleduje vyporiadanie Bezpodielového spoluvlastníctva manželov (BSM), prípadne spory o riešenie bytovej otázky.

Navrhovaná úprava motivuje rozvádzajúcich manželov dohodnúť sa na vyporiadaní BSM, riešení spoločného bývania a v prípade maloletých detí určení vyživovacej povinnosti voči dieťaťu/deťom. V prípade aplikácie zákona v praxi tak môžeme na strane štátu ušetriť značné finančné prostriedky, personálnu i materiálnu kapacitu súdov, pretože dohoda s úradne overenými podpismi vyrieši všetky následné spory ohľadne BSM, bytu a výživného. Konania vyporiadaní BSM po rozvode trvali častokrát viac ako tri roky.

Na strane mnohých rodín pôjde o skrátenie „najhoršieho obdobia v živote“. Odbúra sa stres rozvádzajúcich sa manželov a najmä detí. Ochráni sa súkromie rozvádzajúcich, situácia v ktorej sa ocitli ich nebude nútiť správať sa v konaní voči sebe nepriateľsky, odhaľovať okamihy zo života, na ktoré by najradšej zabudli a odpovedať na najintímnejšie otázky týkajúce sa pohlavného života a podobne..

Návrh zákona vychádza z predpokladu, že štát nemôže tak výrazným spôsobom zasahovať do súkromia občanov, nedokáže právne spôsobilých a plnoletých občanov prevychovať. Manželia, ktorí sa chcú rozviesť prekonajú akékoľvek prekážky. Otázne je aký zmysel má klásť im k tomuto rozhodnutiu bariéry. Návrh zákona nespôsobí nárast rozvodovosti.

Ak pri súčasnom relatívne prísnom právnom stave pretrváva asi 41,2% rozvodovosť, problém určite nebude v prísnosti právnej úpravy. Miera rozvodovosti závisí od množstva faktorov, tak ekonomických, spoločenských, právnych ale aj sociálnych.

Štát musí vytvárať podmienky na zdravý a prosperujúci život rodín a v prípade takýchto vážnych rozhodnutí poskytnúť dotknutým druhú šancu.

Predkladaný návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokuentmi, ktorými je Slovenská republika viazaná.

Vzhľadom na doložku zlučiteľnosti návrhu zákona s právom Európskych spoločenstiev s právom Európskej únie nie je možné vypracovať tabuľku zhody ani aproximačnú prílohu.

**Osobitná časť**

**K čl. I**

**Bod 1**

Navrhuje sa upraviť § 22 tak, aby obsahoval základné ustanovenia o rozvode.

**Bod 2**

Ak ide o manželstvo, z ktorého nepochádzajú deti a obidvaja manželia s návrhom na rozvod manželstva súhlasia, navrhuje sa aby súd neskúmal príčiny rozvratu manželstva. Podmienkou je predloženie písomnej dohody s úradne overenými podpismi o tom, ako si vyporiadali bezpodielové spoluvlastníctvo. Ak manželia bývajú v spoločnom byte predložia súdu aj dohodu o tom, kto bude bývať v ich spoločnom byte. Navyše, ak ide o manželstvo z ktorého pochádzajú maloleté deti, predložia manželia aj dohodu o úprave výkonu rodičovských práv a povinností na čas po rozvode.

**K čl. II**

V nádväznosti na novelizáciu zákona o rodine sa navrhuje, doplniť ustanovenie § 113 o odsek 2, na základe ktorého súd spojí konanie o rozvod manželstva s konaním o vyporiadanie bezpodielového vlastníctva, ak manželia predložia pod)ľa § 23 ods. 2 zákona o rodine písomnú dohodu s úradne overenými podpismi o tom, ako si vyporiadali bezpodielové spoluvlastníctvo na čas po rozvode.

**K čl. III**

**Bod 1 a 2**

V nádväznosti na novelizáciu zákona o rodine sa navrhuje doplniť ustanovenia týkajúce sa zániku bezpodielového spoluvlastníctva manželov a zrušenia práva spoločného nájmu bytu manželmi.

**K čl. IV**

Navrhuje sa účinnosť zákona 1. septembra 2005.

**Doložka zlučiteľnosti**

**návrhu zákona s právom Európskych spoločenstiev a s právom Európskej únie**

1. Navrhovateľ zákona: skupina poslancov Národnej rady Slovenskej republiky

2. Názov návrhu zákona: Zákon, ktorým sa mení zákon č. 36/2005 Z.z. o rodine

a o zmene a doplnení niektorých zákonov

3. Záväzky Slovenskej republiky vo vzťahu k Európskym spoločenstvám a k Európskej únií:

a) problematika návrhu zákona podľa článku 70 Európskej dohody o pridružení uzatvorenej medzi Európskym spoločenstvom a ich členskými štátmi na jednej strane a Slovenskou republikou na druhej strane nepatrí medzi oblasti zahrnuté na zbližovanie práva.

b) z NPPA, Partnerstva pre vstup, Bielej knihy, screeningu a plánu legislatívnych úloh vlády Slovenskej republiky vyplýva požiadavka na inštitucionálne zabezpečenie efektívnej koordinácie systému rodinného práva.

4. Problematika zákona nie je v práve Európskeho spoločenstva upravená.

5. Stupeň zlučiteľnosti návrhu zákona s právom Európskych spoločenstiev s právom Európskej únie: bezpredmetné

**Doložka finančných, ekonomických a environmentálnych vplyvov**

**I. Odhad dopadov na štátny rozpočet, rozpočty obcí a VÚC**

Podkladaný návrh novely zákona č. 36/2005 Z.z. o rodine a o zmene a doplnení niektorých zákonov nebude mať dopad na štátny rozpočet.

Návrh zákona nemá žiadne dopady na rozpočty obcí a vyšších územných celkov.

**II. Odhad dopadov na zamestnanosť**

Návrh zákona nebude mať dopad na zamestnanosť.

**III. Odhad dopadov na životné prostredie**

Predkladaný návrh novely zákona nemá vplyv na životné prostredie.